PRAVILNIK

O VRSTI OPREME I SADRŽINI I IZGLEDU OZNAKE INSPEKTORA ZA ZAŠTITU ŽIVOTNE SREDINE

("Sl. glasnik RS", br. 35/2005, 23/2006, 7/2007, 64/2007 i 94/2008)

**Član 1**

Ovim pravilnikom propisuju se vrsta opreme i sadržina i izgled oznake inspektora za zaštitu životne sredine.

**Član 2**

Oprema inspektora za zaštitu životne sredine sastoji se od:

1) putničkog automobila;

2) instrumenata za merenje doze zračenja, emisija zagađujućih materija u vazduhu i nivoa buke;

3) zaštitne opreme za postupanje u slučaju hemijskih udesa;

4) službene odeće;

5) kišne kabanice i gumenih rukavica;

6) baterijske lampe.

Oprema inspektora za zaštitu životne sredine u oblasti zaštite i korišćenja prirodnih dobara, resursa i ribarstva, pored opreme iz stava 1. ovog člana, sastoji se i od:

1) čamca bez kabine odnosno čamca sa kabinom ili čamca sa nadkabinom (u daljem tekstu: čamci);

2) radnog odela.

Radno odelo iz stava 2. tačka 2) ovog člana (u daljem tekstu: radno odelo), sastoji se od sledećih delova:

1) vetrovke;

2) prsluka;

3) radnog (ribarskog) kombinezona;

4) rukavica;

5) kape.

**Član 3**

Službena odeća inspektora za zaštitu životne sredine sastoji se od propisanih delova.

Službena odeća je zimska i letnja.

Vreme nošenja zimske službene odeće je od 1. oktobra do 30. aprila, a letnje službene odeće od 1. maja do 30. septembra.

Zimska i letnja službena odeća se sastoji od sledećih delova:

1) Za žene:

1. jakne;

2. *(brisana)*;

3. ženskog kostima (dva zimska i dva letnja, jedan sa pantalonama jedan sa suknjom);

4. košulje, 6 komada (3 zimske, 3 letnje);

5. ešarpe, 2 komada;

6. čizama i cipela, 2 para;

7. gumenih čizama, 1 par;

8. tašne;

9. kaiša, 2 komada.

2) Za muškarce:

1. jakne;

2. *(brisana)*;

3. muškog odela (dva zimska, dva letnja);

4. košulje, 6 komada (3 zimske, 3 letnje);

5. kravate, 2 komada;

6. kaiša, 2 komada;

7. čizama i cipela, 2 para;

8. gumenih čizama, 1 par;

9. tašne.

**Član 4**

Službena odeća ima sledeći izgled:

1) jakna je od kože, crne ili braon boje;

2) *(brisana)*;

3) muška odela su standardnog kroja, teget ili sive boje;

4) ženski kostimi su standardnog kroja, teget ili sive boje;

5) muška košulja je svetlosive, odnosno bele boje, zimska dugih rukava, a letnja kratkih rukava;

6) ženska košulja je svetlosive, odnosno bele boje, zimska dugih rukava, a letnja kratkih rukava;

7) kravata je tamnosive odnosno teget boje, standardnog tipa;

8) ešarpa je tamnosive odnosno teget boje, standardne dužine;

9) čizme, muške i ženske izrađene su od crne ili braon kože, sa kožnom postavom i kožnim đonom, pendžetiranim gumom;

10) cipele, muške i ženske izrađene su od crne ili braon kože, sa kožnom postavom i kožnim đonom;

11) kaiš je izrađen od crne ili braon kože sa metalnom kopčom;

12) tašna je od crne ili braon kože;

13) gumene čizme, standardne.

Radno odelo ima sledeći izgled:

1) vetrovka je sa kapuljačom, otporna na vetar i vodu, sa zimskim uloškom koji se skida;

2) prsluk je platneni sa postavom, džepovima, patent zatvaračem i produženim leđima;

3) radni (ribarski) kombinezon je od vodootpornog materijala;

4) rukavice su od vodootpornog materijala;

5) kapa zimska, sa zaštitom za uši.

**Član 5**

Osnovna boja radnog odela je tamno zelena.

**Član 5a**

Oznaka inspektora za zaštitu životne sredine je službena značka, dimenzija 69 x 57 mm koja se kači na džep sakoa, odnosno košulje i obavezno se nosi na radnom mestu u kancelariji, prilikom inspekcijskog nadzora i u kontaktima sa javnošću. Službena značka inspektora za zaštitu životne sredine je izrađena od metala, u obliku stilizovanog hromiranog štita čeličnosive boje, sa dekorativno reljefno obrađenim rubom u vidu stilizovanih grana masline. Na 6 mm od gornjeg vrha štita nalazi se celom širinom horizontalno blago zakrivljena reljefna traka širine 9 mm, ispunjena sivim emajlom, sa tekstom koji glasi: **INSPEKTOR**, izvedenim u kurentu "san-serifnim" ćiriličkim pismom visine 3 mm, crne boje. Levi i desni kraj trake ima u odsečku zastavu Republike Srbije, emajliranu u nacionalnim bojama: crveno, plavo i belo. U sredini štita je apliciran kružni medaljon sa predstavom trodimenzionalnih elemenata grba Republike Srbije, koji se nalazi u polju ispunjenom belim emajlom. Po obodu medaljona nalazi se traka na kojoj je, velikim slovima, u kurentu sa "san-serifnim" ćiriličkim pismom, reljefno ispisan tekst: **REPUBLIKA SRBIJA** crne boje. Medaljon je prečnika 23 mm. Ispod medaljona, po obodu štita nalazi se polukružna traka ispunjena sivim emajlom sa tekstom koji glasi: **ZA ZAŠTITU ŽIVOTNE SREDINE** izvedenim u kurentu "san-serifnim" ćiriličkim pismom visine 3 mm crne boje. Ceo znak je poliran i obrađen u reljefu, a u osnovi je pločaste površine.

**Član 6**

Putnički automobil inspektora za zaštitu životne sredine zaštićen je od krađe odgovarajućom opremom.

**Član 7**

Inspektor za zaštitu životne sredine službenu odeću i radno odelo održava čisto i uredno i ne sme ih otuđiti.

Službena odeća nabavlja se svake godine i to jedna zimska i jedna letnja, osim jakne i tašne, koje se nabavljaju svake druge godine.

Radno odelo nabavlja se svake treće godine.

**Član 7a**

Službena odeća i radno odelo nose se samo za vreme vršenja službe.

**Član 8**

Ako inspektoru za zaštitu životne sredine prestane radni odnos po bilo kom osnovu ili prestane da obavlja poslove inspekcijskog nadzora, dužan je da vrati službenu odeću i radno odelo.

**Član 9**

Ovaj pravilnik stupa na snagu osmog dana od dana objavljivanja u "Službenom glasniku Republike Srbije".